विष्णुस्मृतिः/द्विपञ्चाषत्तमोऽध्यायः
सुवर्णस्तेयकृद्राज्ञे कर्माचक्षाणो मुसलं अर्पयेत् । । ५२.१  । ।

वधात्त्यागाद्वा प्रयतो भवति  । । ५२.२  । ।

महाव्रतं द्वादशाब्दानि वा कुर्यात् । । ५२.३  । ।

निक्षेपापहारी च  । । ५२.४  । ।

धान्यधनापहारी च कृच्छ्रं अब्दं  । । ५२.५  । ।

मनुष्यस्त्रीकूपक्षेत्रवापीनां अपहारे चान्द्रायणं  । । ५२.६  । ।

द्रव्याणां अल्पसाराणां सांतपनं  । । ५२.७  । ।

भक्ष्यभोज्ययानशय्यासनपुष्पमूलफलानां पञ्चगव्यपानं  । । ५२.८  । ।
तृणकाष्ठद्रुमशुष्कान्नगुडवस्त्रचर्मामिषाणां त्रिरात्रं उपवसेत् । । ५२.९  । ।

मणिमुक्ताप्रवालताम्ररजतायःकांस्यानां द्वादशाहं कणानश्नीयात् । । ५२.१०  । ।

कार्पासकीटजोर्णाद्यपहरणे त्रिरात्रं पयसा वर्तेत  । । ५२.११  । ।

द्विशफैकशफापहरणे द्विरात्रं उपवसेत् । । ५२.१२  । ।

पक्षिगन्धौषधिरज्जुवैदलानां अपहरणे दिनं उपवसेत् । । ५२.१३  । ।

दत्त्वैवापहृतं द्रव्यं धनिकस्याप्युपायतः   ।
प्रायश्चित्तं ततः कुर्यात्कल्मषस्यापनुत्तये   । । ५२.१४  । ।

यद्यत्परेभ्यस्त्वादद्यात्पुरुषस्तु निरङ्कुशः   ।
तेन तेन विहीनः स्याद्यत्र यत्राभिजायते   । । ५२.१५  । ।

जीवितं धर्मकामौ च धने यस्मात्प्रतिष्ठितौ   ।
तस्मात्सर्वप्रयत्नेन धनहिंसां विवर्जयेत् । । ५२.१६  । ।

प्राणिहिंसापरो यस्तु धनहिंसापरस्तथा   ।
महद्दुःखं अवाप्नोति धनहिंसापरस्तयोः   । । ५२.१७  । ।